Gesteelde goedere gekry | Netwerk24
Gesteelde goedere gekry
Deur Nielen De Klerk @Nielendk 19 April 2017 06:02
Ao. Whitey van Zyl (links) en ao. Gawie Hawkins.
'n Vrou van Chrismar het al haar gesteelde goedere teruggekry nadat die vermeende diewe helder oordag in 'n besige straat daarmee rondgeloop het.
Ao. Whitey van Zyl en ao. Gawie Hawkins van die Bellville-polisie se misdaadvoorkomingseenheid het op Dinsdag 11 April om 12:00 Ou Paarlweg gepatrolleer toe hulle twee verdagte mans met onder meer 'n rugsak sien stap het.
By nadere inspeksie is gevind die sak is gevul met kameras, selfone, juwele, klere, 'n GPS-toestel en kontant, het kol. Fienie Nimb, 'n woordvoerder van die Bellville-polisie, gesê. "Die mans het gesê hulle het die goedere langs die pad opgetel," het Nimb gesê. 'n Vrou van Chrismar het dieselfde aand om 19:00 'n saak van huisbraak aanhangig gemaak. Sy het al die goedere wat teruggevind is, as haar eie uitgeken, maar het wel nog haar tekkies vermis. "Een van die verdagtes het toe die tekkies aangehad," het Nimb gesê.
Die mans, onderskeidelik 36 en 19 jaar oud en van Nyanga, is onder meer vir die besit van gesteelde goedere aangekla.